Աննալիզա

**Աննալիզա Սկարոնե**, ավելի հայտնի է որպես **Աննալիզա** կամ **Նալի** (, ), իտալացի երգչուհի, երգահան և դերասանուհի։

## Կենսագրություն
### Երիտասարդ տարիներ և կարիերայի սկիզբ
Աննալիզան իր մանկությունն անցկացրել է Կարկարեում։ 8 տարեկանում Նալին սկսել է սովորել նվագել դասական կիթառ, իսկ 1999 թվականին կիթառին ավելացվել է ֆլեյտա և դաշնամուր։ 14 տարեկանում, դպրոցի երաժշտության ուսուցչի խորհրդով, սկսել է պրոֆեսիոնալ վոկալի դասերի հաճախել։ Դպրոցն ավարտելուց հետո Աննալիզան ընդունվել է Թուրինի համալսարան, որը 2009 թվականին գերազանցությամբ ավարտել է «Ֆիզիկա» մասնագիտությամբ։

2005 թվականին Նալին դիջեյ Կառլո Պոլիանոյի հետ կազմել է Elaphe Guttata երաժշտական նախագիծը և թողարկել «Blue Trip» ալբոմը։ Ալբոմը ձայնագրվել է թրիփ հոփ և չիլաութ ժանրերում։ Ավելի ուշ Աննալիզան նաև LeNoire ալտերնատիվ ռոք խմբի մեներգչուհի էր (նախկինում խումբը կոչվում էր Malvasia)։ LeNoire-ը կազմալուծվել է 2008 թվականին։

### «Amici di Maria De Filippi» և առաջին սոլո ալբոմ
thumb|left|200px|Աննալիզան երկրպագուների հետ հանդիպման ժամանակ, 2012 թվական
2010 թվականին Աննալիզան քասթինգ է անցել «Amici di Maria De Filippi» տաղանդների շոուում։ Շոուի եզրափակչում զբաղեցրել է երկրորդ տեղը՝ զիջելով երգիչ Վիրջինիոյին։ Նա նաև ստացել է լրագրողական քննադատների մրցանակ՝ 50 հազար եվրոյի չափով և առաջին ալբոմը ձայնագրելու իրավունք։

2011 թվականի մարտի 4-ին թողարկվել է նրա առաջին ձայնասկավառակը՝ «Nali» անվանումով։ Ալբոմը հայտնվել է երկրորդ տեղում իտալական FIMI հիթ-շքերթում և ստացել է պլատինե հավաստագիր։

### «Mentre tutto cambia»
2012 թվականի մարտի 16-ին թողարկվել է «Senza riserva» սինգլը, որը նախանշել է «Mentre tutto cambia» երկրորդ ստուդիական ալբոմի մոտալուտ թողարկումը։ Ալբոմը թողարկվել է նույն թվականի մարտի 27-ին։ Թողարկումից մեկ շաբաթ անց ալբոմը դեբյուտացվել է FIMI ալբոմների հիթ-շքերթի իններորդ հորիզոնականում։

Աննալիզայի երկրորդ ստուդիական ալբոմի թողարկումից հետո Edel Music երաժշտական լեյբլը հայտարարել է «Le origini» ալբոմի թողարկման մասին։ Ալբոմը պետք է պարունակեր երգեր, որոնք Աննալիզան ձայնագրել է LeNoire խմբի կազմում (Edel Music-ը խմբի ձայնագրման լեյբլն էր)։ Նախատեսվում էր, որ «Le origini»-ն լույս կտեսնի 2012 թվականի մայիսի 22-ին, սակայն Warner Music-ը թույլ չի տվել ձայնասկավառակի թողարկումը։ Ավելի ուշ ալբոմի դեմո տարբերակը հայտնվել է համացանցում։ 

2012 թվականի մարտի 31-ից մայիսի 19-ը Աննալիզան կրկին մասնակցել է «Amici di Maria De Filippi»-ի նոր եթերաշրջանին, որի մասնակիցներն էին շոուի հաղթողներն ու նախկին մասնակիցները։ Արդյունքում Նալին զբաղեցրել է 4-րդ տեղը և ստացել լրագրողական քննադատության մրցանակ՝ 50 հազար եվրոյի չափով։

### Առաջին Սանրեմո և «Non so ballare»
2013 թվականին Աննալիզան առաջին անգամ դառնում է Սանրեմո փառատոնի մասնակից, որտեղ փառատոնի երկրորդ օրը հանդիսատեսի դատին է ներկայացնում երկու ստեղծագործություն՝ Էրմալ Մետայի հեղինակած «Non so ballare»-ը և «Scintille»- ը, որի հեղինակը Դարիո Ֆաինին է Անտոնիո Գալբյատիի հետ համատեղ։ Քվեարկության արդյունքում փառատոնային մրցավազքում մնաց «Scintille» երգը։ Փառատոնի չորրորդ օրը Աննալիզայի հետ որպես հրավիրված արտիստ հանդես եկավ Էմման։ Աղջիկները կատարեցին «Per Elisa» ստեղծագործությունը։ Փառատոնի եզրափակչում Նալին զբաղեցրել է 9-րդ տեղը։

2013 թվականի փետրվարի 14-ին թողարկվում է երրորդ ստուդիական ալբոմը՝ «Non so ballare»։ Ալբոմը զբաղեցնում է վեցերորդ հորիզոնականը FIMI հիթ-շքերթում։

### Չորրորդ ալբոմ
2014 թվականի ապրիլին լույս է տեսնում Աննալիզայի համագործակցությունը ռեփեր Մորենոյի հետ։ «Ferire per amare» կոմպոզիցիան ընդգրկվել է ռեփերի երկրորդ ալբոմում։

Նույն թվականի մայիսին Նալին թողարկում է «Sento solo il presente» սինգլը, որն ապագայում կընդգրկվի նոր ալբոմում։

2014 թվականի դեկտեմբերի 9-ին թողարկվում է ռեփեր Ռեյջի «Dimenticare (mai)» սինգլը Աննալիզայի հետ դուետով։ Երգը ստացել է ոսկե հավաստագիր։ Նաև 2014 թվականի դեկտեմբերից Նալին զբաղված էր Մաուրիցիո Կազագրանդեի «Babbo Natale non viene da Nord» ֆիլմում նկարահանումներով, ֆիլմը էկրաններ բարձրացավ հաջորդ տարի։ 

### Սանրեմո 2015 և «Splende»
2014 թվականի դեկտեմբերի 14-ին Կառլո Կոնտին հայտարարում է Աննալիզայի մասնակցությունը Սանրեմո 2015 փառատոնին «Una finestra tra le stell» երգով, որի հեղինակն է Կեկկո Սիլվեստրեն։ Փառատոնի եզրափակչում Նալին զբաղեցրել է չորրորդ տեղը՝ զիջելով միայն Մալիկա Այանին, Նեկուին և Il Volo-ին։

2015 թվականի հունվարի 23-ին Նալին Facebook-ի իր էջում հայտարարում է իր չորրորդ ստուդիական ալբոմի անվանումը և թողարկման ամսաթիվը։ «Splende» ալբոմը թողարկվել է 2015 թվականի փետրվարի 12-ին։ Ձայնասկավառակի պրոդյուսերը դարձել է Կեկկո Սիլվեստրեն։

### «Se avessi un cuore»
2015 թվականի դեկտեմբերի 13-ին հայտարարվեց, որ Աննալիզան 2016 թվականին կրկին մասնակցելու է Սանրեմո փառատոնին «Il diluvio universale» երգով, որը փառատոնի եզրափակիչ աղյուսակում զբաղեցրել է տասնմեկերորդ հորիզոնականը։

«Il diluvio universale» երգը, ապրիլի 15-ին թողարկված «Se avessi un cuore» երկրորդ սինգլի հետ միասին, միացել է երգչուհու հինգերորդ ստուդիական ալբոմը, որը ստացել է «Se avessi un cuore» անվանումը և լույս է տեսել 2016 թվականի մայիսի 20-ին։

2016 թվականի սեպտեմբերի 16-ին ռեփեր Ռոկկո Անտը թողարկել է «Stella cadente» սինգլը, որը ձայնագրվել է Աննալիզայի հետ համատեղ։

2016 թվականի հոկտեմբերի 21-ին Բենջի & Ֆեդե փոփ դուետը թողարկեց իր երկրորդ ստուդիական ալբոմը՝ «0+», որի թրեքլիստում հայտնվեց Աննալիզայի հետ դուետը։ Երգը ստացել է «Tutto per una ragione» անվանումը և որպես սինգլ թողարկվել է 2017 թվականի մայիսի 12-ին։ Նալին հանդես է եկել որպես երգի և երաժշտության բառերի համահեղինակ։ Սինգլը 2021 թվականի մարտի դրությամբ ստացել է 3 պլատինե հավաստագիր։

### «Bye Bye» և «Nuda»
thumb|200px|Աննալիզան TuStyle-ի շապիկին, 2018 թվականի փետրվար

2017 թվականի օգոստոսի 30-ին հայտնի է դառնում, որ Աննալիզան աշխատում է իր վեցերորդ ստուդիական ալբոմի վրա, որի պրոդյուսերը եղել է Միկելե Կանովա Յորֆիդան։ 2017 թվականի հոկտեմբերի 13-ին թողարկվում է առաջին սինգլը՝ «Direzione la vita»։

2018 թվականի հունվարի 22-ին պաշտոնապես հայտարարվեց վեցերորդ ստուդիական ալբոմը՝ «Bye Bye», որը թողարկվեց նույն թվականի փետրվարի 16-ին։ Ալբոմը կանխատեսվել է «Il mondo prima di te» երկրորդ սինգլի կողմից, որը Աննալիզան ներկայացրել է Սանրեմո 2018 փառատոնի բեմում՝ որպես փառատոնի մասնակից։ Փառատոնի եզրափակչում Նալին զբաղեցրել է երրորդ տեղը:

2019 թվականի հունիսի 4-ին թողարկել է «Avocado Toast» երգը, որը հետագայում չի ընդգրկվել նրա ոչ մի ալբոմում։ Երգի պրեմիերան կայացել է SEAT Music Awards մրցանակաբաշխության ժամանակ։

2020 թվականի սեպտեմբերի 18-ին թողարկվում է «Nuda» յոթերորդ ստուդիական ալբոմը։ Ի սկզբանե ալբոմի թողարկումը նախատեսված էր 2020 թվականի գարնանը, սակայն ձայնասկավառակի թողարկումը հետաձգվել էր COVID-19 համավարակի պատճառով։

2021 թվականի մարտին Աննալիզան հինգերորդ անգամ մասնակցում է Սանրեմո փառատոնին՝ ինքնակենսագրական «Dieci» բալլադով։ Եզրափակչում կոմպոզիցիան զբաղեցրել է յոթերորդ տեղը։

2021 թվականի մարտի 12-ին թողարկվեց «Nuda» ալբոմի թարմացված տարբերակը՝ «Nuda10» անվանումով։

## Այլ
Աննալիզան ապրում է իր հայրենի Սավոնա քաղաքում։ Բուսակեր է, աջակցում է կենդանիների իրավունքներին։ Նալին իր ողջ կարիերայի ընթացքում ակտիվ բարեգործական գործունեություն է ծավալում։

## Մասնակցություն Սանրեմո փառատոնին
* Սանրեմո փառատոն 2013, երգով «Scintille»՝ 9-րդ տեղ
* Սանրեմո փառատոն 2015, «Una finestra tra le stelle» երգով՝ 4-րդ տեղ
* Սանրեմո փառատոն 2016, «Il diluvio universale» երգով՝ 11-րդ տեղ
* Սանրեմո փառատոն 2018, «Il mondo prima di te» երգով՝ 3-րդ տեղ
* Սանրեմո փառատոն 2021, «Dieci» երգով՝ 7-րդ տեղ
* Սանրեմո փառատոն 2024, «Sinceramente» երգով՝ 3-րդ տեղ

## Սկավառակագրություն
### Ստուդիական ալբոմներ
* 2011՝ *Nali*
* 2012՝ *Mentre tutto cambia*
* 2013՝ *Non so ballare*
* 2015՝ *Splende*
* 2016՝ *Se avessi un cuore*
* 2018՝ *Bye Bye*
* 2020՝ *Nuda* (*վերահրատարակվել է որպես Nuda10* 2021 թվականին)
* 2023՝ *E poi siamo finiti nel vortice*

### Elaphe Guttata-ի կազմում
* 2005՝ *Blue Trip*

## Աննալիզան որպես հեղինակ և կոմպոզիտոր այլ նկարիչների համար

## Ֆիլմագրություն
* 2015՝ *Babbo Natale non viene da Nord*, ռեժիսոր՝ Մաուրիցիո Կազագրանդե

## Ծանոթագրություններ

## Արտաքին հղումներ
* Պաշտոնական կայք

Կատեգորիա:Իտալացի երգչուհիներ
Կատեգորիա:Թուրինի համալսարանի շրջանավարտներ
Կատեգորիա:Իտալացի կոմպոզիտորներ